Kolbeinn vonast til að spila ekki
Kolbeinn Sigþórsson verður að öllum líkindum á varamannabekk Ajax í kvöld þegar liðið mætir Dnipro frá Úkraínu í seinni leik liðanna í 16-liða úrslitum Evrópudeildarinnar.
Dnipro vann fyrri leikinn 1:0 á heimavelli en liðin mætast í Amsterdam í kvöld.
Kolbeinn sneri aftur á knattspyrnuvöllinn á mánudagskvöld, með varaliði Ajax, eftir að hafa síðast spilað leik 25. janúar en hann hefur átt við hnémeiðsli að stríða. Hann kveðst vonast til að sitja bara á bekknum allan leikinn í kvöld.
"Ef ég þarf að sitja á bekknum þá þýðir það að staðan sé 2:0 eða 3:0 fyrir Ajax," sagði Kolbeinn við hollenska fjölmiðla. Pólverjinn Arek Milik verður væntanlega í fremstu víglínu hjá Ajax í kvöld en hann skoraði tvö mörk í sigri á Heerenveen um helgina. Milik og Kolbeinn höfðu barist um stöðu fremsta manns í vetur, fram að meiðslum Kolbeins.
"Ég mun smám saman reyna að vinna mér aftur sæti í liðinu. Slík samkeppni er af hinu góða fyrir liðið og okkur báða," sagði Kolbeinn, sem verður eflaust í íslenska landsliðshópnum sem mætir Kasakstan í undankeppni EM 28. mars. Hópurinn verður tilkynntur á morgun.
Kolbeinn Sigþórsson verður að öllum líkindum á varamannabekk Ajax í kvöld þegar liðið mætir Dnipro frá Úkraínu í seinni leik liðanna í 16-liða úrslitum Evrópudeildarinnar.
Kolbeinn sneri aftur á knattspyrnuvöllinn á mánudagskvöld, með varaliði Ajax, eftir að hafa síðast spilað leik 25. janúar en hann hefur átt við hnémeiðsli að stríða.
Hann kveðst vonast til að sitja bara á bekknum allan leikinn í kvöld.
"Ef ég þarf að sitja á bekknum þá þýðir það að staðan sé 2:0 eða 3:0 fyrir Ajax," sagði Kolbeinn við hollenska fjölmiðla.